ছক্কা তো অনেকেই হাঁকান। কিন্তু বিরাট কোহলির মতো কে মারতে পারেন? ইংল্যান্ডের বিরুদ্ধে প্রথম ওয়ানডে ম্যাচে কোহলির মারা ছক্কা দেখে সবাই তো অবাক। এভাবেও কেউ হাঁকাতে পারেন ছক্কা!
প্রথমে ব্যাট করে ইংল্যান্ড তুলেছিল পাহাড়প্রমাণ রান। ৩৫০ রান তাড়া করতে নেমে কোহলি ও কেদার যাদব স্বপ্নের ইনিংস খেলেন। দু’ জনেই শতরান করেন। কেদার যাদবের ইনিংস প্রশংসিত হয় সর্বত্র। ম্যাচের সেরাও হয়েছিলেন তিনি। কিন্তু সবাইকে ছাপিয়ে গিয়েছেন কোহলি। ৩৩.২ ওভারে ক্রিস ওকসকে গ্যালারিতে ফেলে দিয়ে শতরান সম্পূর্ণ করেন কোহলি। বুক সমান উচ্চতায় আসা ওকসের ডেলিভারিটা খুব সহজেই ভারত অধিনায়ক মাঠের বাইরে পাঠান। শটটা খেলার সময়ে কোহলির পা পর্যন্ত নড়েনি। এই ছক্কা দেখে গ্যালারিতে হাজির দর্শকরা উল্লাসে ফেটে পড়েন। ধারাভাষ্যকাররা নিজেদের স্থির রাখতে পারেননি কোহলির শট দেখে। মাইকেল ভনের মতো ইংল্যান্ডের প্রাক্তন ক্রিকেটারকে বলতে শোনা গিয়েছে, ‘বিরাট কোহলি অন্য গ্রহের প্লেয়ার। কোহলি বেস্ট টেস্ট প্লেয়ার...কোহলি বেস্ট ওয়ানডে প্লেয়ার...কোহলি বেস্ট টি টোয়েন্টি প্লেয়ার...কোহলি।’ 
রাজদীপ সারদেশাই কোহলির শট দেখে বিস্মিত। কোহলিকে টুইট করে রাজদীপ সারদেশাই বলেছেন, ‘এই শট কোনওদিন ভুলব না। ব্যাকফুটে স্ট্রেট ব্যাটে মিড উইকেটের উপর দিয়ে ছক্কা। গ্রেট স্যার ভিভ, সচিন তেন্ডুলকর প্রশংসা না করে পারবেন না।’ 
কীভাবে এই টেকনিক রপ্ত করলেন কোহলি, তা নিয়ে শুরু হয়ে গিয়েছে জল্পনা। এর পিছনে রয়েছে দীর্ঘিদিনের অধ্যবসায়। রয়েছে বহু ঘাম ঝরানো। সেই কারণেই মাঠে নেমে ওরকম ছক্কা মারতে পারেন কোহলি।